KIRJALLINEN KYSYMYS E-2318/00 esittäjä(t): Margrietus van den Berg (PSE) komissiolle. Eurooppalainen ulkomaanmatkakielto jalkapallohuligaaneille.



Virallinen lehti nro 089 E , 20/03/2001 s. 0181 - 0181



KIRJALLINEN KYSYMYS E-2318/00 esittäjä(t): Margrietus van den Berg (PSE) komissiolle (11. heinäkuuta 2000) Aihe: Eurooppalainen ulkomaanmatkakielto jalkapallohuligaaneille Jalkapallon Euroopan mestaruuskisoissa on ankarista varotoimenpiteistä huolimatta esiintynyt vakavia jalkapallohuligaanien aiheuttamia järjestyshäiriöitä. Alankomaiden, Ison-Britannian ja Belgian ulkoministerit katsovat, että tällaisten häiriöiden ehkäisemiseksi jalkapallohuligaanien olisi saatava stadionille pääsykiellon lisäksi myös ulkomaanmatkakielto. Tulevana puheenjohtajavaltiona Ranskan tulisi ottaa tämä esityslistalleen, jotta järjestely voidaan aloittaa ennen Portugalissa vuonna 2004 pidettäviä Euroopan mestaruuskisoja. 1. Onko komissio tietoinen Alankomaiden, Ison-Britannian ja Belgian ulkoministerien suunnitelmasta asettaa jalkapallohuligaaneille ulkomaanmatkakielto, jonka puheenjohtajavaltio Ranskan tulisi ottaa esityslistalle? 2. Onko komissio valmis edistämään tällaista aloitetta ja auttamaan sen muotoilussa? 3. Jos näin on, millä tavoin komissio näkee oman roolinsa tässä asiassa? Voisiko se ilmoittaa, millaisen muodon tämän aloite voi saada? António Vitorinon komission puolesta antama vastaus (20. syyskuuta 2000) 1. Komissio on tietoinen siitä, että Belgian, Alankomaiden ja Ison-Britannian viranomaiset aikovat tehostaa yhteistyötään jalkapallohuliganismin ehkäisemiseksi ja suunnittelevat ottavansa käyttöön jalkapallohuligaanien matkustuskiellon ulkomailla pelattaviin otteluihin. 2. Komissio on valmis edistämään tällaisia aloitteita ja auttamaan niiden muotoilussa. Euro 2000 -lopputurnauksen aikana nähdyt tapahtumat osoittavat, että jalkapallohuliganismista tuomituille määrättävästä matkustuskiellosta riskialttiisiin jalkapallo-otteluihin olisi aiheellista sopia yhteisön tasolla. Samoin olisi löydettävä tehokkaita toimintatapoja, joita voidaan soveltaa urheilutapahtumissa järjestyshäiriöitä aiheuttaviin henkilöihin. Komissio tulee varmistamaan, että sellaiset väkivallan ehkäisemiseksi hyväksyttävät toimenpiteet, jotka merkitsevät yhteisön kansalaisten vapaan liikkumisoikeuden rajoittamista, noudattavat yhteisön lainsäädännössä ja erityisesti ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta 25 päivänä helmikuuta 1964 annetussa neuvoston direktiivissä 64/221/ETY taattuja oikeuksia(1). 3. Ennen kuin se päättää konkreettisista ehdotuksista nykyisten politiikkojen tehostamiseksi, komissio pitää kuitenkin parempana odottaa Euro 2000 -lopputurnauksen hollantilais-belgialaisen arviointihankkeen tuloksia. Hankkeeseen on osoitettu rahoitustukea rikosten torjunnasta vastaavien viranomaisten välistä henkilöstövaihtoa ja koulutusta sekä näiden viranomaisten välistä yhteistyötä koskevasta yhteisestä ohjelmasta (Oisin). Hankkeessa arvioidaan Euro 2000 -lopputurnauksen järjestelyjä ja esitetään päätelmiä siitä, miten eri järjestelyjä ja yhteistyötä voidaan parantaa tulevaisuudessa järjestettäviä vastaavia tapahtumia varten. (1) EYVL 56, 4.4.1964.